钦定古今图书集成/明伦汇编/闺媛典/第329卷 > 公乘姒
## 钦定古今图书集成/明伦汇编/闺媛典/第329卷 > 公乘姒

按刘向《列女传》：“公乘姒者，鲁公乘子皮之姒也。其族
人死，姒哭之甚悲。子皮止姒曰：‘安之？吾今嫁姊矣。已
过时，子皮不复言也。鲁君欲以子皮为相，子皮问姒
曰：‘鲁君欲以我为相，为之乎’？姒曰：‘勿为也’。子皮曰：‘何
也’？姒曰：‘夫临丧而言嫁，一何不习礼也。后过时而不
言，一何不达人事也。子内不习礼，而外不达人事，子
不可以为相’’。”子皮曰：“姒欲嫁，何不早言？”姒曰：“妇人之
事，唱而后和。吾岂以欲嫁之故数子乎？子诚不习于
礼，不达于人事，以此相一国，据大政，何以理之？譬犹
揜目而别黑白也，掩目而别黑白，犹无患也。不达人
事而相国，非有天咎，必有人祸，子其勿为也！”子皮不
听，卒受为相。居未期年，果诛而死。君子谓公乘姒缘
事而知弟之有祸也，可谓智矣；待礼然后动，不苟触
情，可谓贞矣。《诗》云：“箨兮箨兮，风其吹汝。叔兮伯兮，唱
予和汝。”又曰：“百尔所思，不如我所之。”此之谓也。